Broj: 711-I-668-P-259-18/21-07-11

Zagreb, 9. travnja 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ante Vranješa, člana uprave društva JADROLINIJA do 4. prosinca 2018.g.**, pokrenutom Odlukom Povjerenstva broj: 711-I-335-P-259-18/21-06-11 od 15. siječnja 2021.g., na 121. sjednici, održanoj dana 9. travnja 2021.g., donosi sljedeću:

**ODLUKU**

1. **Istovremenim obnašanjem dužnosti** **člana Uprave društva JADROLINIJA i obavljanjem funkcije člana Nadzornog odbora trgovačkog društva Novi list d.d. od stupanja na dužnost člana Uprave JADROLINIJA, 11. rujna 2017.g., do prestanaka obnašanja navedene dužnosti 4. prosinca 2018.g. te obavljanjem funkcije člana Nadzornog odbora trgovačkog društva Novi list d.d., u razdoblju dvanaest mjeseci od prestanka obnašanja dužnosti člana Uprave društva JADROLINIJA i to od 4. prosinca 2018.g. do 4. rujna 2019.g., dužnosnik Ante Vranješ počinio je povredu članka 14. stavka 1. ZSSI-a, u vezi s člankom 20. stavkom 3. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Anti Vranješu, neće se izreći sankcija, s obzirom da je od prestanaka obnašanja funkcije člana Uprave društva JADROLINIJA proteklo više od 12 mjeseci.**

Obrazloženje

Povjerenstvo je na 111. sjednici, održanoj 15. siječnja 2021.g., pokrenulo postupak protiv dužnosnika Ante Vranješa, člana Uprave društva JADROLINIJA do 4. prosinca 2018.g., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Novi list d.d. od stupanja na dužnost 11. rujna 2017.g. do prestanaka obnašanja navedene dužnosti 4. prosinca 2018.g., kao i članka 14. stavka 1. ZSSI-a u vezi s člankom 20. stavkom 3. ZSSI-a, koja proizlazi iz obavljanja funkcije člana Nadzornog odbora trgovačkog društva Novi list d.d. u razdoblju dvanaest mjeseci od prestanka obnašanja dužnosti člana Uprave društva JADROLINIJA i to od 4. prosinca 2018.g. do 4. rujna 2019.g.

Dužnosniku je Odluka o pokretanju postupka dostavljena 3. ožujka 2021.g., ali se na istu do dana donošenja meritorne odluke nije očitovao pisanim putem.

Dužnosnik je pristupio 121. sjednici Povjerenstva te je tom prilikom usmeno naveo kako se u predmetnom slučaju radi o anonimnim prijavama podnesenim protiv njega, u vezi kojih je u dijelu koji se tiče trgovačkog društva BKS Bank d.d. Povjerenstvo ispravno utvrdilo da dužnosnik nije imao propusta. U dijelu koji se tiče Nadzornog odbora Novog lista d.d. dužnosnik navodi kako je svrha ZSSI-a podređivanje osobnih interesa interesu tijela u kojem obnaša dužnost što je dužnosnik uvijek i radio. Dužnosnik ponavlja kako je uvijek radio u interesu društva JADROLINIJA te da je na početku mandata poslao upit predsjedniku Nadzornog odbora može li istovremeno uz dužnost člana uprave JADROLINIJA biti i u Nadzornom odboru Novi list d.d. te da mu je sugerirano da ostane u Nadzornom odboru. Dužnosnik dalje iznosi razloge zbog kojih je, prema njegovom mišljenju, razriješen s dužnosti člana uprave JADROLINIJA. Navodi da su njegovi kolege postupali nezakonito i to u odnosu na jednog stranog klijenta te u nekim drugim slučajevima, a da je on razriješen jer nije bio poželjan partner u državnoj firmi, zbog čega je protiv njega objavljen čitav niz novinskih članaka, a sve kako bi se prikrilo nezakonitost u postupanju njegovih kolega. Potvrđuje da je bio član Nadzornog odbora Novi list d.d. u predmetnom razdoblju, ali ističe kako su bitne i okolnosti pod kojima je obavljao navedenu funkciju.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a. Uvidom u Registar dužnosnika koje ustrojava i vodi Povjerenstvo utvrđeno je da je Ante Vranješ obnašao dužnost člana Uprave društva JADROLINIJA od 11. rujna 2017.g. do 4. prosinca 2018.g. Stoga je Ante Vranješ, povodom obnašanja navedene dužnosti, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je u predmetnom postupku izvršilo uvid u podatke sudskog registra Trgovačkog suda u Rijeci. Pod MBS: 040036881 upisano je trgovačko društvo JADROLINIJA, društvo za linijski pomorski prijevoz putnika i tereta, OIB: 38453148181, sa sjedištem u Rijeci. Kao jedan od osoba ovlaštenih za zastupanje društva bio je upisan dužnosnik Ante Vranješ, član uprave, zastupa društvo skupno, sa danom 11. rujna 2017.g. temeljem odluke od 6. rujna 2017.g., a prestao biti član uprave temeljem odluke od 4. prosinca 2018.g.

Povjerenstvo je izvršilo uvid u podatke iz sudskog registra Trgovačkog suda u Rijeci. Pod MBS: 040000340 upisano je trgovačko društvo NOVI LIST d.d., OIB: 44110106406, sa sjedištem u Rijeci. Kao jedan od članova nadzornog odbora bio je upisan dužnosnik Ante Vranješ, kao član Nadzornog odbora temeljem odluke od 10. kolovoza 2016.g., a prestao biti član nadzornog odbora temeljem odluke od 8. kolovoza 2019.g. s danom 4. rujna 2019.g.

Slijedom gore navedenog, iz prikupljenih podataka i dokumentacije Povjerenstvo je utvrdilo da je dužnosnik Ante Vranješ istovremeno uz obnašanje dužnosti člana Uprave društva JADROLINIJA obavljao i funkciju člana Nadzornog odbora trgovačkog društva Novi list d.d. i to od stupanja na dužnost 11. rujna 2017.g. do prestanaka obnašanja navedene dužnosti 4. prosinca 2018.g., kao i u razdoblju dvanaest mjeseci od prestanka obnašanja dužnosti člana Uprave društva JADROLINIJA i to od 4. prosinca 2018.g. do 4. rujna 2019.g., čime je počinio povredu članka 14. stavka 1. ZSSI-a u vezi s člankom 20. stavkom 3. ZSSI-a te je Povjerenstvo donijelo odluku kao u točki I. izreke ove odluke.

Člankom 42. ZSSI-a propisane sankcije koje se mogu izreći za povredu odredbi navedenog zakona. Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti člana Uprave društva JADROLINIJA te je odlučilo kao u točki II. izreke ove odluke.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ante Vranješ, osobnom dostavom
2. Objava na internetskoj stranici Povjerenstva
3. Pismohrana